सुप्रीम कोर्ट बोला- यह मूर्खताभरी याचिका, लोग कुछ भी लेकर आते हैं
Supreme Court CJI DY Chandrachud on Live-in Relationships. Follow Supreme Court Case, Latest News and Updates On Dainik Bhaskar (दैनिक भास्कर)
सुप्रीम कोर्ट ने लिव-इन रिलेशनशिप में रहने वालों के लिए रजिस्ट्रेशन की मांग वाली याचिका को खारिज कर दिया है। यही नहीं, कोर्ट ने याचिकाकर्ता को जमकर फटकार भी लगाई। CJI बोले- ये सब क्या है, लोग यहां कुछ भी लेकर आते हैं। हम ऐसे मामलों पर जुर्माना लगाना शुरू करेंगे।
दिल्ली के श्रद्धा वालकर मर्डर केस के बाद सुप्रीम कोर्ट में यह याचिका दाखिल की गई थी। CJI डी वाई चंद्रचूड़, जस्टिस पीएस नरसिम्हा और जस्टिस जेबी पारदीवाला की बेंच ने इस मामले की सुनवाई की।
एडवोकेट ने श्रद्धा, निक्की का उदाहरण देकर याचिका दाखिल की थी
लिव-इन रिलेशनशिप में पार्टनर्स की हत्याओं के बढ़ते मामलों पर चिंता जताते हुए एडवोकेट ममता रानी ने कोर्ट में यह याचिका दर्ज की थी। उन्होंने कहा था कि जैसे शादी का रजिस्ट्रेशन होता है, वैसे ही लिव-इन रिलेशनशिप में भी कराना चाहिए।
याचिका में वकील ने श्रद्धा वालकर, निक्की यादव के उदाहरण दिए थे। याचिकाकर्ता का कहना था कि कोर्ट ने पहले भी इस तरह के संबंधों को मौलिक अधिकारों के दायरे में माना है। लिव-इन में रहने वालों का केंद्र सरकार रजिस्ट्रेशन करे, ताकि पुलिस के पास इनका रिकॉर्ड मौजूद हो।
CJI ने याचिकाकर्ता से पूछा- 'रजिस्ट्रेशन किसके साथ, केंद्र सरकार के साथ, लिव इन रिलेशनशिप में रहने वाले लोगों से केंद्र सरकार को क्या लेना-देना। CJI ने दो सवाल पूछते हुए कहा, 'आप इन लोगों की सुरक्षा को बढ़ावा देने की कोशिश कर रहे हैं या लिव-इन को रोकने की। हम इस मूर्खताभरी याचिका को खारिज करते हैं।'
लिव-इन पार्टनर्स की हत्याओं से जुड़ी ये खबरें भी पढ़ें...
ये सिलसिला शुरू हुआ था आफताब पूनावाला और श्रद्धा वालकर की कहानी से। दिल्ली में पिछले साल नवंबर में पुलिस ने इस हत्याकांड का खुलासा किया था। जिसके बाद से इस तरह की कई खबरें सामने आईं थीं कि लिव इन में रहने वाले पार्टनर ने प्रेमी/प्रेमिका की हत्या करके उसके टुकड़े कर दिए या लाश को ठिकाने लगा दिया।
1. आफताब पूनावाला ने श्रद्धा के किए थे 35 टुकड़े
आफताब ने मई 2022 में अपनी लिव इन पार्टनर श्रद्धा वालकर की गला घोंटकर हत्या कर दी। बाद में उसके शरीर के 35 टुकड़े कर फ्रिज में रखे। फिर उन्हें जंगल में फेंक दिया। दिल्ली पुलिस ने 12 नवंबर 2022 को उसे गिरफ्तार किया था। 24 जनवरी को पुलिस ने इस मामले में आफताब के खिलाफ 6,629 पन्नों की चार्जशीट दाखिल की थी। पढ़ें पूरी खबर...
2. हार्दिक शाह ने मेघा तोरवी का तौलिए से गला घोंटा
मुंबई के मेघा मर्डर केस में मेघा के परिवार ने बताया कि उसका लिव-इन पार्टनर हार्दिक शाह पैसों को लेकर उसके साथ मार-पीट करता था। कई बार उसने मेघा के हाथ-पैर पर पेन या पेचकस जैसी नुकीलों चीजों से वार किए। एक बार हार्दिक ने उसका सिर दीवार पर दे मारा था। पढ़ें पूरी खबर...
3. साहिल गहलोत ने निक्की की लाश फ्रिज में छिपाई, फिर शादी करने गया
10 फरवरी को ही साहिल की शादी होनी थी, इसलिए उसके परिवार वाले उसे लगातार कॉल कर रहे थे। निक्की को जब इस बारे में पता चला तो दोनों के बीच झगड़ा शुरू हो गया। सुबह करीब 9 बजे साहिल ने कश्मीरी गेट इलाके में ही कार के अंदर डेटा केबल से निक्की का गला घोंट दिया। उसकी वहीं मौत हो गई। इसके बाद उसकी लाश फ्रिज में छिपाकर वह शादी करने चला गया। पढ़ें पूरी खबर...